दशैंलाई लक्षित गरी देशभर आजदेखि रुट परमिट खुला
दशैं, तिहारका लागि आ–आफ्नो घर जान चाहने यात्रुलाई लक्षित गरी सरकारले देशभर ‘रुट परमिट’ लागू गरेको छ । दशैँ पूर्णिमा असोज २३ गतेसम्मका लागि यात्रु आ–आफ्नो घर जान र फर्कन सजिलोका लागि यो व्यवस्था लागू गरिएको हो ।
काठमाडौं, असोज १० गते । दशैं, तिहारका लागि आ–आफ्नो घर जान चाहने यात्रुलाई लक्षित गरी सरकारले देशभर ‘रुट परमिट’ खुला गरेको छ । अब सवारी साधनले चाहेकाे ठाउँमा जान पाउँछन् । दशैँ पूर्णिमा असोज २३ गतेसम्मका लागि यात्रु आ–आफ्नो घर जान र फर्कन सजिलोका लागि यो व्यवस्था लागू गरिएको हो ।यातायात व्यवस्था विभागले विशेष प्रकृतिका बाटोका कारण निषेध गरिएका सवारीसाधनलाई भने बन्देज कायम रहने जनाएको छ । बर्सेनि दशैँमा काठमाडौं उपत्यकाबाट ठूलो सङ्ख्यामा यात्रु बाहिरिने गरेका छन् । नेपाल यातायात व्यवसायी राष्ट्रिय महासङ्घका अध्यक्ष विजयकुमार स्वाँरका अनुसार गत वर्ष १० लाख यात्रु उपत्यकाबाट बाहिरिएका थिए । यस वर्ष त्यो सङ्ख्या दोब्बर हुने उहाँले बताउनुभयो । उहाँले भन्नुभयो, ‘काठमाडौंबाट मात्रै होइन, उपत्यका बाहिरका सहर र जिल्ला सदरमुकामबाट पनि धेरै यात्रु बाहिरिन्छन् । कतिपय यात्रु भित्रने भए पनि त्यो संख्या न्यून हुन्छ ।’ उपत्यका भित्रिने गाडी भने खालीजस्तै फर्किनुपर्ने अवस्था रहेको उहाँले बताउनुभयो ।सुरक्षित यात्राको कामना ट्राफिक प्रहरीले सोमबार सवारी साधनका चालकलाई फूलमाला लगाएर सुरक्षित यात्राको कामना गरेको छ । चाडपर्व लक्षित चल्ने लामो दूरीका सवारी साधनका चालकलाई काठमाडौंको नयाँ बसपार्कमा फूलमाला लगाएर सुरक्षित यात्राको कामना ट्राफिक प्रहरीले गरेको थियो । काठमाडौं उपत्यका ट्राफिक प्रहरी कार्यालय, यातायात व्यवसायी र सामुदायिक सेवा केन्द्र बसपार्कका पदाधिकारीसहितको टोलीले चालकलाई माला लगाएर सुरक्षित यात्राको कामना गरेको काठमाडौं उपत्यका ट्राफिक प्रहरी कार्यालयका प्रहरी नायब उपरीक्षक सन्तोष रोकाले जानकारी दिनुभयो । उहाँका अनुसार दशैँ, तिहारलगायत पर्व मनाउन काठमाडौं उपत्यकाबाट बाहिरिने सवारी साधन र यात्रुको चाप ह्वात्तै बढेको छ । यो समयमा थप सचेत भएर सवारी साधन चलाउन आवश्यक रहेकाले चालकलाई हौसला दिइएको उहाँले बताउनुभयो ।  न्यूरोड प्रवेशमा रोक न्यूरोड क्षेत्रमा हुने सवारी चापलाई मध्यनजर गर्दै ट्राफिक प्रहरीले चार दिन न्यूरोड गेटबाट भित्र प्रवेश गर्ने यात्रुवाहक, मालवाहक, निजी तथा दुई पाङ्ग्रे सवारी साधनलाई निषेध गरेको छ ।ट्राफिक प्रहरीले चार दिन न्यूरोड गेटबाट भित्र प्रवेश गर्ने यात्रुवाहक, मालवाहक, निजी तथा दुई पाङ्ग्रे सवारी साधनलाई निषेध गरेको छ ।काठमाडौं उपत्यका ट्राफिक प्रहरी कार्यालयका प्रवक्ता राजेन्द्रप्रसाद भट्टका अनुसार असोज १० गते घटस्थापना, १४ गते पञ्चमी, १५ गते षष्ठी र असोज १६ गते फूलपातीका दिन बिहान १० बजेदेखि साँझ सवारी चाप सामान्य नहुन्जेलसम्म खुल्लामञ्चमा पार्किङको व्यवस्था मिलाइको छ । उहाँले भन्नुभयो, ‘दशैँ तिहारलाई लक्षित गरी सवारी चाप सामान्य नहुन्जेलसम्मका लागि न्यूरोड गेटबाट भित्र प्रवेश गर्ने सवारी साधनलाई निषेध गरिएको छ ।’ सवारी चाप सामान्य हुने बित्तिकै खुल्ने उहाँले जानकारी दिनुभयो ।